Lietuvos Respublikos Vyriausybė

NUTARIMAS

DĖL LIETUVOS RESPUBLIKOS VYRIAUSYBĖS 2009 M. GRUODŽIO 7 D. NUTARIMO NR. 1654 „DĖL SVEIKATOS PRIEŽIŪROS ĮSTAIGŲ IR PASLAUGŲ RESTRUKTŪRIZAVIMO TREČIOJO ETAPO PROGRAMOS PATVIRTINIMO“ PAKEITIMO

2011 m. gruodžio 19 d. Nr. 1485

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2009 m. gruodžio 7 d. nutarimą Nr. 1654 „Dėl Sveikatos priežiūros įstaigų ir paslaugų restruktūrizavimo trečiojo etapo programos patvirtinimo“ (Žin., 2009, Nr. 150-6713; 2010, Nr. 113-5763):

1.1. Išdėstyti 2.2 punktą taip:

„2.2. 2010, 2011 ir 2012 metais – atlikti Sveikatos priežiūros įstaigų ir paslaugų restruktūrizavimo trečiojo etapo programos įgyvendinimo rezultatų analizę, juos įvertinti ir vadovaujantis minėtoje programoje nustatytais kriterijais ir analizės rezultatais tikslinti ligoninių suskirstymą pagal lygmenis, jose teikiamų paslaugų sąrašą, apimtį ir apmokėjimą.“

1.2. Nurodytu nutarimu patvirtintoje Sveikatos priežiūros įstaigų ir paslaugų restruktūrizavimo trečiojo etapo programoje:

1.2.1. Išdėstyti 4 punktą taip:

„4. Ši programa įgyvendinama 2009–2012 metais.“

1.2.2. Papildyti 35 punktu:

„35. Privalomojo sveikatos draudimo fondo biudžete numatytos lėšos laikinai naudojamos asmens sveikatos priežiūros įstaigų laikinam lėšų trūkumui padengti, kai sunaudojamos šių įstaigų apyvartos lėšos apribojus joms disponavimą bankuose laikomomis lėšomis. Iš Privalomojo sveikatos draudimo fondo biudžeto paskirtos lėšos naudojamos su vaistų, maisto, šilumos, elektros energijos ir vandens tiekėjais atsiskaityti ir laiku neišmokėtam darbo užmokesčiui, įskaitant socialinio draudimo įmokas, išmokėti.“

2. Nustatyti, kad išnykus bankuose laikomų lėšų disponavimo apribojimams iš Privalomojo sveikatos draudimo fondo biudžeto paskirtas lėšas asmens sveikatos priežiūros įstaigos privalo grąžinti per vienus metus Sveikatos apsaugos ministerijos nustatyta tvarka.

MINISTRAS PIRMININKAS	ANDRIUS KUBILIUS

SVEIKATOS APSAUGOS MINISTRAS	RAIMONDAS ŠUKYS